Europska unija podupire i nastavit će podupirati pristupanje novih članica GPA-u kako bi se dodatno otvorila tržišta nabave u trećim zemljama. Sudjelovanje u GPA-u proteklih se godina stalno povećavalo. To je dovelo do daljnjeg proširenja područja primjene za tržište, među ostalim na javnu nabavu komunalnih usluga.

Ponovnim pregovorima o GPA-u uspješno su i fleksibilno proširene obveze stranaka u pogledu pristupa tržištu na temelju načela uzajamnosti. Tajništvo WTO-a procjenjuje da će dodatne obveze u pogledu pristupa tržištu dovesti do godišnjeg povećanja prilika za pristup tržištu društava iz stranaka u vrijednosti od 80 do 100 milijardi USD.

Crna Gora podnijela je zahtjev za pristupanje GPA-u u listopadu 2013., a početnu ponudu dostavila je u studenome 2013. Drugu revidiranu ponudu poslala je u lipnju 2014., a završnu ponudu u srpnju 2014. U listopadu 2014. Odbor GPA-a donio je odluku o pozivanju Crne Gore da pristupi GPA-u. Nakon što je položila ispravu o pristupanju, revidirani GPA stupio je na snagu za Crnu Goru 15. srpnja 2015.

Crna Gora strankama GPA-a daje pristup javnoj nabavi svih komunalnih usluga u istim sektorima (sektori pitke vode, električne energije, zračnih luka, luka, gradskog prometa i željeznice) u kojima pristup daje i Europska unija te primjenjuje ista uzajamna ograničavanja koja primjenjuje i Europska unija u odnosu na druge stranke GPA-a. Određeni su pragovi od 400 000 SDR za robu, 400 000 SDR za usluge i 5 000 000 SDR za građevinske usluge.

2.1.3.3.Novi Zeland

Novi Zeland podnio je zahtjev za pristupanje GPA-u u rujnu 2012. Završnu ponudu dostavio je u srpnju 2014. U listopadu 2014. Odbor GPA-a donio je odluku o pristupanju Novog Zelanda revidiranom GPA-u. Nakon polaganja isprave o pristupanju revidirani GPA stupio je na snagu za Novi Zeland u kolovozu 2015.

Obveze Novog Zelanda na temelju revidiranog GPA-a, u prilogu o „ostalim subjektima”, uključuju četiri poduzeća u državnom vlasništvu koja djeluju u komunalnim sektorima zrakoplovnih usluga, meteoroloških usluga, usluga željeznice i električne energije (Airways Corporation of New Zealand Limited, Meteorological Service of New Zealand Limited, KiwiRail Holdings Limited i Transpower New Zealand Limited). Određeni su pragovi od 400 000 SDR za robu, 400 000 SDR za usluge i 5 000 000 SDR za građevinske usluge.

2.1.3.4.Ukrajina

Ukrajina je podnijela zahtjev za pristupanje GPA-u u prosincu 2012. Završnu ponudu dostavila je u lipnju 2015. U studenome 2015. Odbor GPA-a donio je odluku o pristupanju Ukrajine revidiranom GPA-u. Nakon polaganja isprave o pristupanju revidirani GPA stupio je na snagu za Ukrajinu 18. svibnja 2016.

Ukrajina je omogućila pristup velikom broju sektora komunalnih usluga i navela okvirni popis subjekata koji posluju u tim sektorima, u skladu s pristupom koji se temelji na definicijama. Ukrajina isključuje javnu nabavu od povezanih društava ili zajedničkih pothvata. Određeni su pragovi od 400 000 SDR za robu, 400 000 SDR za usluge i 5 000 000 SDR za građevinske usluge.

2.1.3.5.Moldova

Moldova je podnijela zahtjev za pristupanje GPA-u u siječnju 2002. Završnu ponudu dostavila je u svibnju 2015. U rujnu 2015. Odbor GPA-a donio je odluku o pristupanju Moldove. Nakon što je položila ispravu o pristupanju, revidirani GPA stupio je na snagu za Moldovu 14. srpnja 2016.

Moldova pruža pristup javnoj nabavi svih subjekata koji se na temelju nacionalnog prava smatraju javnim naručiteljima i koji posluju u sektorima komunalnih usluga kao što su pitka voda, električna energija i/ili toplinska energija (proizvodnja, prijenos ili distribucija), luke ili drugi objekti terminala, objekti zračne luke, gradski promet i željeznički prijevoz. Naveden je okvirni popis subjekata. Nisu određene nikakve rezerve. Određeni su pragovi od 400 000 SDR za robu, 400 000 SDR za usluge i 5 000 000 SDR za građevinske usluge. Međutim, na pragove za robu i usluge primjenjivalo se dvogodišnje prijelazno razdoblje.

2.1.3.6.Australija

Australija je podnijela zahtjev za pristupanje GPA-u u lipnju 2015. Revidirane ponude dostavila je u rujnu 2016. i lipnju 2017., a završnu ponudu u ožujku 2018. Pregovori o pristupanju Australije revidiranom GPA-u zaključeni su, a Odbor GPA-a u listopadu 2018. donio je odluku o pristupanju Australije revidiranom GPA-u. Nakon polaganja isprave o pristupanju revidirani GPA stupio je na snagu za Australiju 5. svibnja 2019.

Komunalne usluge, željeznice i druga područja povezana s prometom (kao što su izgradnja cesta i luke) u nadležnosti su saveznih država i teritorijâ Australije. Za subjekte navedene za Australian Capital Territory revidiranim GPA-om nije obuhvaćena javna nabava komunalnih usluga. Određeni su pragovi od 355 000 SDR za robu, 355 000 SDR za usluge i 5 000 000 SDR za građevinske usluge. Za sektore komunalnih usluga nisu obuhvaćena državna poduzeća u Australiji koja se čine usporedivima s javnim poduzećima u EU-u za koja Europska unija omogućuje javnu nabavu ako posluju u komunalnim sektorima vode, električne energije, luka i zračnih luka, gradskog prometa i željeznice (pristup koji se temelji na definicijama).

2.1.3.7.Ujedinjena Kraljevina

Tijekom prijelaznog razdoblja predviđenog Sporazumom o povlačenju između Europske unije i Ujedinjene Kraljevine (1. veljače 2020.–31. prosinca 2020.), na Ujedinjenu Kraljevinu nastavio se primjenjivati revidirani GPA kao na državu članicu EU-a. Nakon isteka prijelaznog razdoblja Ujedinjena Kraljevina je 1. siječnja 2021. pristupila revidiranom GPA-u kao zasebna stranka. U završnoj ponudi Ujedinjene Kraljevine na temelju GPA-a ponavljaju se uvjeti iz trenutačnog rasporeda obveza EU-a na temelju revidiranog GPA-a u mjeri u kojoj su primjenjivi na Ujedinjenu Kraljevinu, među ostalim i za sektore komunalnih usluga.

2.1.3.8.Pristupanja u tijeku

Trenutačno je 11 članica WTO-a u službenom postupku pristupanja (Republika Albanija, Savezna Republika Brazil, Narodna Republika Kina, Gruzija, Hašemitska Kraljevina Jordan, Republika Kazahstan, Kirgiska Republika, Republika Sjeverna Makedonija, Sultanat Oman, Ruska Federacija, Republika Tadžikistan). Međutim, trenutačno nema aktivnosti povezanih s postupkom pristupanja Albanije, Gruzije, Jordana i Omana. Četiri druge članice WTO-a preuzele su obveze iz svojih protokola o pristupanju WTO-u radi pokretanja postupka pristupanja revidiranom GPA-u. To su Islamska Republika Afganistan, Mongolija, Kraljevina Saudijska Arabija i Republika Sejšeli.

2.2.Opći sporazum WTO-a o trgovini uslugama (GATS)

Člankom XIII. stavkom 2. GATS-a predviđa se odredba rendez-vous, kojom se određuje sljedeće: „[u] roku od dvije godine od dana stupanja na snagu Sporazuma o WTO-u provode se multilateralni pregovori o vladinoj javnoj nabavi usluga”.